Αλέξανδρος Βεζένκοφ

Ο **Αλέξανδρος Βεζένκοφ** (βουλγαρικά: *Александър Везенков*, Λευκωσία, 6 Αυγούστου 1995) ευρύτερα γνωστός ως **Σάσα Βεζένκοφ**, είναι Βούλγαρος επαγγελματίας διεθνής καλαθοσφαιριστής που αγωνίζεται στον Ολυμπιακό. Έχει ύψος 2,06 μέτρα και αγωνίζεται στη θέση του πάουερ φόργουορντ.

## Νεανικά χρόνια
Γεννήθηκε στη Λευκωσία από  Βούλγαρους γονείς με καταγωγή από τη Δίβρη της Βόρειας Μακεδονίας και μεγάλωσε στην Κύπρο και την Ελλάδα. Έχει τρεις υπηκοότητες: τη βουλγαρική, την ελληνική και την κυπριακή, ενώ είναι διεθνής με την εθνική ομάδα της Βουλγαρίας. Ο Βεζένκοφ, ο οποίος πάντα θεωρούνταν ένας από τους καλύτερους νέους παίκτες στην Ευρώπη στην ηλικιακή του ομάδα, άρχισε να αγωνίζεται το 2005 στην Κυπρο με τις ομάδες νέων του ΑΠΟΕΛ. Το 2009, σε ηλικία 14 ετών, μετακόμισε στην Ελλάδα, αγωνιζόμενος με τις ομάδες νέων του Α.Σ. Άρης Θεσσαλονίκης, μέχρι το 2011, όταν εντάχθηκε στην ομάδα ανδρών του Άρη. Εκπαιδεύτηκε για αρκετά χρόνια στο Nick Galis Hall, που βρίσκεται κοντά στο κέντρο της Θεσσαλονίκης. Στις 16 Μαΐου 2013, ο Βεζένκοφ δεσμεύτηκε να παίξει αμερικανικό κολεγιακό μπάσκετ στο Big East Conference, στο Πανεπιστήμιο Xavier, με τους Xavier Musketeers. Ωστόσο, τελικά αποφάσισε να μείνει στην Ελλάδα με την ομάδα του Άρη.

## Σταδιοδρομία
### Άρης (2011-2015)
Ο Βεζένκοφ ξεκίνησε την επαγγελματική του καριέρα με την αντρική ομάδα του Άρη, στο Ελληνικό Πρωτάθλημα, το 2011, εμφανιζόμενος σε 10 αγώνες, με μέσο όρο 2,5 λεπτά στο παρκέ. Τη σεζόν 2012–13, εμφανίστηκε σε 21 αγώνες, με μέσο όρο 3,9 πόντους και 2,5 ριμπάουντ ανά αγώνα. Βραβεύτηκε ως ο καλύτερος νεαρός παίκτης της Ελληνικής Λίγκας το 2013. 

Τον Αύγουστο του 2013 υπέγραψε εκ νέου με τον Άρη για 3 χρόνια. Την επόμενη σεζόν, καθιερώθηκε στην ομάδα, εμφανίστηκε σε 26 αγώνες και είχε μέσο όρο 11,1 πόντους, 5,8 ριμπάουντ, 2,1 ασίστ και 0,9 κλεψίματα ανά παιχνίδι. Βραβεύτηκε ξανά το 2014 ως ο καλύτερος νέος παίκτης της Ελληνικής Λίγκας. Στο τοπικό ντέρμπι με αντίπαλο τον ΠΑΟΚ, κατά τη διάρκεια της σεζόν 2014–15, ο Βεζένκοφ σημείωσε ρεκόρ καριέρας στο ελληνικό πρωτάθλημα στο σκοράρισμα και στα ριμπάουντ, με 29 πόντους και 14 ριμπάουντ αντίστοιχα.

Κατά τη διάρκεια 26 αγώνων της κανονικής περιόδου, ο Βεζένκοφ ηγήθηκε του πρωταθλήματος σε συνολικούς πόντους που σκόραρε, με 469, και ήταν δεύτερος στα συνολικά ριμπάουντ, με 201. Συνολικά, έπαιξε σε 37 αγώνες κατά τη διάρκεια της σεζόν 2014–15 της Ελληνικής Μπάσκετ Λιγκ, με μέσο όρο 16,8 πόντους, 7,3 ριμπάουντ και 1,6 ασίστ ανά παιχνίδι. Ήταν ο επίσημος ηγέτης του πρωταθλήματος σε όλη τη σεζόν στο σκοράρισμα και στα ριμπάουντ. Ονομάστηκε επίσης MVP του πρωταθλήματος, ο πιο βελτιωμένος παίκτης και ο καλύτερος νεαρός παίκτης εκείνη τη σεζόν. Ο Βεζένκοφ είχε αρχικά σχεδιάσει να συμμετάσχει στο ντραφτ του ΝΒΑ του 2015, αλλά αργότερα απέσυρε το όνομά του από αυτό πριν από την προθεσμία που είχε οριστεί για τους διεθνείς παίκτες τον Ιούνιο.

### Μπαρτσελόνα (2015-2018)
Στις 31 Ιουλίου 2015, ο Βεζένκοφ υπέγραψε τετραετές συμβόλαιο (με το 4ο έτος προαιρετικό) αξίας 2 εκατομμυρίων ευρώ καθαρού εισοδήματος, με την ομάδα της ισπανικής ACB League, Μπαρτσελόνα. Η Μπαρτσελόνα πλήρωσε επίσης ένα ποσό εξαγοράς 315.000 ευρώ στον πρώην σύλλογο του Βεζένκοφ, τον Άρη. Το συμβόλαιο του Βεζένκοφ με την Μπαρτσελόνα περιελάμβανε επίσης μια επιλογή εξαγοράς για το NBA, που ορίστηκε στο ποσό του 1 εκατομμυρίου ευρώ. Ο σύλλογος του Ισπανικού Πρωταθλήματος Βαλένθια, και ο σύλλογος του Ελληνικού Πρωταθλήματος Παναθηναϊκός, ενδιαφέρθηκαν επίσης να υπογράψουν τον Βεζένκοφ σε συμβόλαιο εκείνη την εποχή. Στη συνέχεια, ο Βεζένκοφ θα έβαζε το όνομά του στο ντραφτ του ΝΒΑ του 2016, αφού τελείωσε η πρώτη του σεζόν με την Μπαρτσελόνα. Ωστόσο, τελικά αφαίρεσε το όνομά του από το ντραφτ στις 13 Ιουνίου 2016, η προθεσμία για τους διεθνείς παίκτες.

### Ολυμπιακός (2018-2023)
Στις 12 Ιουλίου 2018, ο Βεζένκοφ υπέγραψε διετές συμβόλαιο με τον Ολυμπιακό της EuroLeague. Στις 10 Ιουλίου 2020, ο Βεζένκοφ υπέγραψε επέκταση δύο ετών με την ομάδα. Στις 18 Μαρτίου 2021, πραγματοποίησε το καλύτερο παιχνίδι της καριέρας του στην Ευρωλίγκα, αφού κόντρα στην Άλμπα Βερολίνου, είχε 31 πόντους (ρεκόρ καριέρας), 10 ριμπάουντ, 3 κλεψίματα με 41 βαθμούς αξιολόγησης (ρεκόρ καριέρας) σε 26:24 λεπτά συμμετοχής. Μάλιστα οι 41 βαθμοί αξιολόγησης είναι η δεύτερη καλύτερη επίδοση στην ιστορία του Ολυμπιακού.  Μάλιστα η εμφάνιση του αυτή τον ανέδειξε σε MVP της αγωνιστικής για πρώτη φορά στην καριέρα του. Στις 9 Απριλίου στον τελευταίο αγώνα της σεζόν στην Ευρωλίγκα κόντρα στην Χίμκι, είχε 20 πόντους, έχοντας 6/8 δίποντα, 1/3 τρίποντα, 5/6 βολές, 11 ριμπάουντ, 1 ασίστ, 1 κλέψιμο και 31 βαθμούς στην αξιολόγηση.  Με αυτή την εμφάνιση κέρδισε το δεύτερο βραβείο MVP της αγωνιστικής στην καριέρα του. Ο Βεζένκοφ συνολικά πραγματοποίησε μια πολύ καλή σεζόν όντας πρώτος σκόρερ των Πειραιωτών την περίοδο 2020/21 με 11.5 πόντους μέσο όρο,  πρώτος σε συνολικά ριμπάουντ (5.4 μέσο όρο), όσο και σε αμυντικά (4.1 μέσο όρο) και ο καλύτερος σε αξιολόγηση παίκτης συγκεντρώνοντας 14.8 μονάδες ανά ματς. 

Στις 23 Σεπτεμβρίου 2021, ανανέωσε το συμβόλαιό του με τον Ολυμπιακό, μέχρι το καλοκαίρι του 2024. Στις 4 Δεκεμβρίου 2021, αναδείχτηκε MVP της αγωνιστικής στην Ευρωλίγκα αφού κόντρα στην Ούνικς Καζάν σκόραρε 22 πόντους (7/7 βολές, 3/3 δίποντα, 3/7 τρίποντα) μαζί με 7 ριμπάουντ, 3 ασίστ, 5 κλεψίματα και 1 μπλοκ σε 38 λεπτά συμμετοχής μαζεύοντας 36 βαθμούς αξιολόγησης (PIR). Στις 18 Φεβρουαρίου, ανακοινώθηκε ότι αποτελεί έναν από τους 6 αθλητές που είναι υποψήφιοι για το βραβείο MVP της κανονικής διάρκειας της Ευρωλίγκα. Στις 20 Φεβρουαρίου κατέκτησε το Κύπελλο Ελλάδας, νικώντας στον τελικό τον Παναθηναϊκό με 81-73. Ο ίδιος στον τελικό ήταν καθοριστικός κάνοντας νταμπλ-νταμπλ με 18 πόντους και 13 ριμπάουντ. Στις 28 Φεβρουαρίου, αναδείχτηκε ο MVP του μήνα για την Ευρωλίγκα έχοντας 15.8 πόντους (80% δίποντα, 86.6% βολές) με 5.5 ριμπάουντ σε 34:31 κατά μέσο όρο και μόλις 5 λάθη σε όλες τις αναμετρήσεις. Στις 25 Μαρτίου κόντρα στην Βιλερμπάν πέτυχε 18 πόντους και μάζεψε 10 ριμπάουντ μαζί με 2 ασίστ, 1 κλέψιμο, 1 λάθος και 2 κερδισμένα φάουλ, συγκεντρώνοντας 26 βαθμούς στο σύστημα αξιολόγησης PIR. Με αυτή την εμφάνιση αναδείχτηκε MVP της 32ης αγωνιστικής στην Ευρωλίγκα. Στις 12 Μαΐου, ανακοινώθηκε ότι αποτελεί μέλος της καλύτερης πεντάδας της Ευρωλίγκα για τη σεζόν 2021-22 όντας πρώτος σκόρερ του Ολυμπιακού με 13.7 πόντους κατά μέσο όρο, αλλά κι ο κορυφαίος ριμπάουντερ της ομάδας του με 5.8 ριμπάουντ.  Στις 17 Ιουνίου 2022 κατέκτησε το Πρωτάθλημα Ελλάδας, αφού ο Ολυμπιακός νίκησε τον Παναθηναϊκό στη σειρά των τελικών με 3-0. Στις 7 Ιουλίου, αναδείχτηκε MVP της σεζόν στο Πρωτάθλημα Ελλάδας, μετρώντας σε 29 ματς 15,5 πόντους με 43% στα τρίποντα και 65,5% στα δίποντα, 7 ριμπάουντ, 1.9 ασίστ, 0.8 μπλοκ και 0.4 κλεψίματα, κατακτώντας ξανά τη συγκεκριμένη ατομική διάκριση έπειτα από επτά χρόνια. Επίσης, αναδείχτηκε μέλος της καλύτερης πεντάδας της διοργάνωσης  και πιο βελτιωμένος παίκτης της χρονιάς, και πιο δημοφιλής παίκτης του πρωταθλήματος (συγκέντρωσε το υψηλότερο ποσοστό, 14.86% επί των 2.809 φιλάθλων που ψήφισαν), τετραπλασιάζοντας τα βραβεία του στην διοργάνωση για τη σεζόν 2021-22. 

Στις 2 Οκτωβρίου 2022, κατέκτησε το Σούπερ Καπ Ελλάδας, αφού ο Ολυμπιακός κέρδισε στον τελικό τον Παναθηναϊκό 67-52, με τον ίδιο να έχει 12 πόντους και 11 ριμπάουντ.  Στις 14 Οκτωβρίου, αναδείχτηκε MVP της 2ης αγωνιστικής στην Ευρωλίγκα, αφού κόντρα στην Ζάλγκιρις σκόραρε 23 πόντους (6/10 δίποντα, 2/4 τρίποντα και 5/6 βολές) μαζί με 14 ριμπάουντ, 2 ασίστ, 2 κλεψίματα, 2 λάθη και 5 κερδισμένα φάουλ, μαζεύοντας 37 βαθμούς αξιολόγησης (PIR).  Στις 21 Οκτωβρίου, αναδείχτηκε MVP της 4ης αγωνιστικής στην Ευρωλίγκα, αφού κόντρα στην Μπασκόνια σκόραρε 26 πόντους (6/7 δίποντα, 4/9 τρίποντα, 2/2 βολές) μαζί με 7 ριμπάουντ, μαζεύοντας 29 βαθμούς αξιολόγησης (PIR).  Στις 18 Νοεμβρίου 2022, κέρδισε για ακόμα μία φορά το βραβείο του MVP της αγωνιστικής στην Ευρωλίγκα, αφού κόντρα στην Μπάγερν μέτρησε 20 πόντους (2/2 δίποντα, 2/5 τρίποντα, 10/10 βολές), με 13 ριμπάουντ, 4 ασίστ, 1 κλέψιμο, 1 μπλοκ και κανένα λάθος σε 30 λεπτά στο παρκέ, μαζεύοντας 43 βαθμούς αξιολόγησης (PIR) νούμερο που αποτελεί ατομικό ρεκόρ καριέρας. Στις 25 Νοεμβρίου, κέρδισε για τέταρτη φορά το βραβείο του MVP της αγωνιστικής στην Ευρωλίγκα, αφού κόντρα στην Άλμπα Βερολίνου μέτρησε 24 πόντους (6/6 δίποντα, 2/7 τρίποντα, 6/6 βολές), 6 ριμπάουντ, 4 κλεψίματα, 2 ασίστ και συνολικά 34 βαθμούς στην αξιολόγηση. Με τις εμφανίσεις του κατά τη διάρκεια του Νοεμβρίου, έχοντας κατά μέσο όρο 19.2 πόντους (68.5% ευστοχία), 7.8 ριμπάουντ, 3.6 ασίστ, 1.8 κλεψίματα και 29.4 μονάδες στο σύστημα αξιολόγησης σε 5 παιχνίδια, αναδείχθηκε ο κορυφαίος παίκτης της Ευρωλίγκα για το μήνα αυτό. Στις 2 Ιανουαρίου 2023, ανακοινώθηκε η ανανέωση του συμβολαίου του με τον Ολυμπιακό μέχρι το 2025. Στις 10 Φεβρουαρίου 2023, αναδείχτηκε για πέμπτη φορά στη σεζόν 2022-23 MVP της αγωνιστικής στην Ευρωλίγκα, αφού κόντρα στην Άλμπα είχε 28 πόντους (6/7 δίποντα, 4/6 τρίποντα, 2/3 βολές) με 13 ριμπάουντ, 1 ασίστ, 1 κλέψιμο, 1 λάθος με 40 βαθμούς στην αξιολόγηση στα 32 λεπτά που αγωνίστηκε. Στις 19 Φεβρουαρίου 2023, κατέκτησε το Κύπελλο Ελλάδας, αφού ο Ολυμπιακός νίκησε στον τελικό το Περιστέρι με 85-57, με τον ίδιο να έχει 20 πόντους (4/5 δίποντα, 4/5 τρίποντα) 5 ριμπάουντ, 5 ασίστ και 3 λάθη και συνολικά να αναδεικνύεται MVP του Final-8.  Στις 27 Φεβρουαρίου αναδείχτηκε MVP για τον Φεβρουάριο στην Ευρωλίγκα, αφού μέτρησε 20.8 πόντους, 8.8 ριμπάουντ και 24.8 στην αξιολόγηση ενώ σούταρε με 64.7% στα δίποντα και με 43.5% στα τρίποντα. Με την εξαιρετική χρονιά που πραγματοποίησε στην Ευρωλίγκα κατάφερε να αναδειχτεί MVP της σεζόν για πρώτη φορά στην καριέρα του,  μέλος της καλύτερης πεντάδας για δεύτερη φορά στην καριέρα του, καθώς επίσης και πρώτος σκόρερ της διοργάνωσης έχοντας 17.23 πόντους μ.ο.. Στις 15 Ιουνίου 2023, κατέκτησε με τον Ολυμπιακό το δεύτερο συνεχόμενο Πρωτάθλημα Ελλάδας στην καριέρα του. Επίσης, αναδείχτηκε MVP του Πρωταθλήματος Ελλάδας για τρίτη φορά στην καριέρα του, καθώς και μέλος της Καλύτερης πεντάδας και Πιο δημοφιλής παίκτης της διοργάνωσης.

### Σακραμέντο Κινγκς (2023-2024)
Την 1η Ιουλίου 2023, ανακοινώθηκε η συμφωνία του με τους Σακραμέντο Κινγκς του ΝΒΑ, πηγαίνοντας για πρώτη φορά στην καριέρα του στο ΝΒΑ με συμβόλαιο 20 εκατομμυρίων για τα επόμενα τρία χρόνια. Την αγωνιστική περίοδο 2023-24 με τους Σακραμέντο Κινγκς μέτρησε 5.4 πόντους και 2.3 ριμπάουντ σε 42 παιχνίδια στο NBA. Στις 27 Ιουνίου 2024, οι Σακραμέντο Κινγκς έστειλαν με trade τον Σάσα Βεζένκοβ και τον Ντέιβιον Μίτσελ στους Τορόντο Ράπτορς, με τον Τζέιλεν ΜακΝτάνιελς να ακολουθεί το αντίθετο δρομολόγιο.

### Ολυμπιακός (2024-σήμερα)
Στις 25 Ιουλίου 2024, επέστρεψε στον Ολυμπιακό υπογράφοντας κλειστό συμβόλαιο για πέντε χρόνια, έναντι 18.5 εκατομμυρίων ευρώ. Στις 10 Ιανουαρίου 2025 κόντρα στην Μπάγερν Μονάχου, είχε 45 πόντους (10/10 δίποντα, 8/10 τρίποντα, 1/1 βολή), 7 ριμπάουντ, 2 ασίστ, 1 λάθος και 52 αξιολόγηση σε 35:14 που έμεινε στο παρκέ του ΣΕΦ κάνοντας έτσι 4 ρεκόρ καριέρας σε πόντους, δίποντα, τρίποντα και αξιολόγηση. Με αυτόν τον τρόπο αναδείχθηκε MVP της αγωνιστικής στην Ευρωλίγκα για 13η φορά στην καριέρα του. Τον μήνα Ιανουάριο μέτρησε 24.3 πόντους και 6.5 ριμπάουντ κατά μέσο όρο στην διοργάνωση, συγκεντρώνοντας 29.5 μονάδες στο σύστημα αξιολόγησης και αναδείχτηκε MVP του μήνα στην Ευρωλίγκα για τέταρτη φορά στην καριέρα του. Στις 5 Φεβρουαρίου 2025 κόντρα στην Παρί, έβαλε 17 πόντους στην πρώτη περίοδο και έκλεισε το σαραντάλεπτο με 23 (4/5 δίποντα, 3/5 τρίποντα, 6/6 βολές), έξι ριμπάουντ, δύο ασίστ, τρία κερδισμένα φάουλ, όλα αυτά με ένα λάθος σε 30 λεπτά. Έτσι αναδείχτηκε  πολυτιμότερος παίκτης της 25ης αγωνιστικής στην διοργάνωση.

Στις 10 Οκτωβρίου 2025 κόντρα στην Ντουμπάι BC ξεπέρασε τους 3.000 πόντους καριέρας στην Ευρωλίγκα.Στις 9 Ιανουαρίου 2026 κόντρα στην Μπάγερν είχε 25 πόντους (8/10 δίποντα, 2/2 τρίποντα και 3/3 ελεύθερες βολές), 3 ριμπάουντ, 4 ασίστ και 1 κλέψιμο σε 25:14” και με 35 PIR αναδείχτηκε MVP της 21ης αγωνιστικής στην Ευρωλίγκα. Παράλληλα, έφτασε στους 3.661 βαθμούς συνολικά στο PIR και ξεπέρασε τον Γιώργο Πρίντεζη, στην κορυφή της ιστορίας του Ολυμπιακού στην Ευρωλίγκα. Τον Ιανουάριο του 2026 μέτρησε 23.6 πόντους, 6.7 ριμπάουντ και 29 στο PIR  και μαζί με το ρεκόρ 6-1 (νίκες-ήττες) του Ολυμπιακού, αναδείχτηκε MVP του μήνα.

## Εθνική Βουλγαρίας
Με την εθνική ομάδα εφήβων της Βουλγαρίας, ο Βεζένκοφ κατέλαβε την 12η θέση στο πρωτάθλημα Ευρώπης για τις ηλικίες κάτω των 16 ετών το 2010 και την 15η θέση την επόμενη χρονιά, όπου αναδείχθηκε πρώτος σκόρερ με 27.1 πόντους μέσο όρο.  Το 2012, συμμετείχε στο ευρωπαϊκό πρωτάθλημα για ηλικίες κάτω των 18 ετών, καταλαμβάνοντας την όγδοη θέση, όπως και το 2013 που βρέθηκε στην 15η θέση, αν και αναδείχθηκε και πάλι πρώτος σκόρερ με 22.4 πόντους. 

Το 2014, συμμετείχε στο πρωτάθλημα Ευρώπης για τις ηλικίες κάτω των είκοσι ετών, οδηγώντας την βουλγάρικη ομάδα στην 13η θέση με μέσο όρο 19.3 πόντων και 11.2 ριμπάουντ, κορυφαίες στατιστικές της διοργάνωσης.

Επίσης, συμμετείχε στην εθνική ανδρών της Βουλγαρίας, στην προκριματική φάση για το Ευρωμπάσκετ 2015, έχοντας μέσο όρο 17.3 πόντων και 6.3 ριμπάουντ. Αγωνίστηκε και στο Ευρωμπάσκετ 2022, στο οποίο η Βουλγαρία δεν πέρασε την φάση των ομίλων, αλλά ο ίδιος ξεχώρισε αφού κατέγραψε μέσο όρο 26.8 πόντους και 12.2 ριμπάουντ σε πέντε αγώνες.

## Τίτλοι-Διακρίσεις

### Συλλογικοί
#### [[Άρης Θεσσαλονίκης (καλαθοσφαίριση ανδρών)|Άρης]]
*Πανελλήνιο Πρωτάθλημα Παίδων: (2011)

#### [[Μπαρτσελόνα (καλαθοσφαίριση)|Μπαρτσελόνα]]
* Σούπερ Καπ Ισπανίας: (2015)
* Κύπελλο Ισπανίας: (2018)
* 3× Λίγκα Καταλονίας: (2015–2017)

#### [[Ολυμπιακός Σ.Φ.Π. (καλαθοσφαίριση ανδρών)|Ολυμπιακός]]
*3x Πρωτάθλημα Ελλάδας: (2022, 2023, 2025)
* 2x Κύπελλα Ελλάδας: (2022, 2023)
* 3x Σούπερ Καπ Ελλάδας: (2022, 2024, 2025)

### Ατομικοί
*
* MVP της Ευρωλίγκα: (2023)
*Βραβείο Αλφόνσο Φόρντ Πρώτος σκόρερ της Ευρωλίγκα: (2023)
*3× Καλύτερη Πεντάδα στην Ευρωλίγκα: (2022, 2023, 2025)
*Πρώτος σκόρερ στο Final-Four της Ευρωλίγκας: (2023)
*4x MVP του μήνα στην Ευρωλίγκα: (Φεβρουάριος 2022), (Νοέμβριος 2022), (Φεβρουάριος 2023), (Ιανουάριος 2025)
*17x MVP της αγωνιστικής στην Ευρωλίγκα
*4x Πολυτιμότερος παίκτης  στο Πρωτάθλημα Ελλάδας: (2015, 2022, 2023, 2025)
* 2x Πρώτος σκόρερ στο Πρωτάθλημα Ελλάδας: (2015, 2025)
* 4x Καλύτερη Πεντάδα στο Πρωταθλήμα Ελλάδας: (2015, 2022, 2023, 2025)
* 2x Πιο Δημοφιλής παίκτης στο Πρωταθλήμα Ελλάδας: (2022, 2023)
* 2x Πιο Βελτιωμένος παίκτης στο Πρωταθλήμα Ελλάδας: (2015, 2022)
* 4× Πρώτος στο σύστημα αξιολόγησης στο Πρωτάθλημα Ελλάδας: (2015, 2022, 2023, 2025)
*3x Καλύτερος νέος παίκτης στο Πρωταθλήμα Ελλάδας: (2013, 2014, 2015)
* 2× Πρώτος σκόρερ του Final-Four τού Σούπερ Καπ Ελλάδας: (2022, 2024)
*Πολυτιμότερος παίκτης του Final-Eight του Κυπέλλου Ελλάδας: (2023)
*2× Πρώτος σκόρερ του Final-Eight του Κυπέλλου Ελλάδας: (2023, 2025)
*Πρώτος σκόρερ του Final-Four τού Κύπελλου Ελλάδας: (2022)
*Ελληνικό All-Star Game: (2022)
*MVP του Ελληνικού All-Star Game: (2022)
*2x Ελληνικό All-Star Game Νέων: (2013, 2014)
*Μέλος της Καλύτερης Πεντάδας νέων στο Πρωτάθλημα Ισπανίας: (2017)
*Πολυτιμότερος παίκτης στο Πανελλήνιο Πρωτάθλημα Παίδων: (2011)
*Πρώτος σκόρερ στο Πανελλήνιο Πρωτάθλημα Παίδων: (2011)

### Εθνική Ομάδα
* Πρώτος ριμπάουντερ στο Ευρωπαϊκό πρωτάθλημα: (2022)
* Πρώτος σκόρερ στο Ευρωπαϊκό πρωτάθλημα κάτω των 16: (2011)
* Πρώτος σκόρερ στο Ευρωπαϊκό πρωτάθλημα κάτω των 18: (2013)
* Πρώτος σκόρερ στο Ευρωπαϊκό πρωτάθλημα κάτω των 20: (2014)
* Πρώτος ριμπάουντερ στο Ευρωπαϊκό πρωτάθλημα κάτω των 20: (2014)
* Καλύτερη πεντάδα στο Ευρωπαϊκό πρωτάθλημα κάτω των 20: (2014)
* 2x Καλύτερος νέος παίκτης της Βουλγαρίας: (2014, 2015)

## Παραπομπές


## Εξωτερικοί σύνδεσμοι

* Eurohopes Basketball Prospects | ALEKSANDAR VEZENKOV
* ΒΕΖΕΝΚΟΦ Αλέξανδρος - Παίκτης - Ε.Σ.Α.Κ.Ε.
* Βεζένκοφ ο… ηγέτης του Άρη! (pics) | gazzetta.gr

Κατηγορία:Βούλγαροι καλαθοσφαιριστές
Κατηγορία:Κύπριοι καλαθοσφαιριστές
Κατηγορία:Έλληνες καλαθοσφαιριστές
Κατηγορία:Πάουερ φόργουορντ
Κατηγορία:Σμολ φόργουορντ
Κατηγορία:Πολιτογραφημένοι πολίτες της Ελλάδας
Κατηγορία:Καλαθοσφαιριστές Εθνικής Βουλγαρίας
Κατηγορία:Καλαθοσφαιριστές Ευρωμπάσκετ 2022
Κατηγορία:Καλαθοσφαιριστές ΑΠΟΕΛ
Κατηγορία:Καλαθοσφαιριστές Άρη Θεσσαλονίκης
Κατηγορία:Καλαθοσφαιριστές Α1 Εθνικής Ελλάδας
Κατηγορία:Καλαθοσφαιριστές Μπαρτσελόνα
Κατηγορία:Καλαθοσφαιριστές Πρωταθλήματος Ισπανίας
Κατηγορία:Καλαθοσφαιριστές ΟΣΦΠ
Κατηγορία:Καλαθοσφαιριστές Σακραμέντο Κινγκς
Κατηγορία:Καλαθοσφαιριστές του NBA